[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 5.11.2008

COM(2008) 694 τελικό

2008/0203 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του παραρτήματος Ι του κανονισμού (ΕΚ) αριθ. 1528/2007 του Συμβουλίου, έτσι ώστε να προστεθεί η Δημοκρατία της Ζάμπιας στον κατάλογο των περιοχών ή κρατών που έχουν ολοκληρώσει διαπραγματεύσεις [SEC(2008) 2740]

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 28 Νοεμβρίου 2007 η Δημοκρατία της Ζάμπιας (εφεξής καλούμενη «Ζάμπια») μονογράφησε μια ενδιάμεση συμφωνία που θεσπίζει το πλαίσιο για συμφωνία οικονομικής εταιρικής σχέσης με την Ευρωπαϊκή Κοινότητα στο πλαίσιο των ευρύτερων διαπραγματεύσεων με τα κράτη της Ανατολικής και Μεσημβρινής Αφρικής (ΑΜΑ). Οι διαπραγματεύσεις, ωστόσο, δεν κατέληξαν σε συμφωνία όσον αφορά την προσφορά πρόσβασης στην αγορά της Ζάμπιας και, για το λόγο αυτό, η Ζάμπια δεν συμπεριλήφθηκε στο παράρτημα Ι του κανονισμού (ΕΚ) αριθ. 1528/2007 του Συμβουλίου, της 20 Δεκεμβρίου 2007, περί εφαρμογής στα προϊόντα καταγωγής ορισμένων χωρών μελών της ομάδας κρατών Αφρικής, Καραϊβικής και Ειρηνικού (ΑΚΕ) των ρυθμίσεων που προβλέπονται στις συμφωνίες οικονομικής εταιρικής σχέσης ή στις συμφωνίες που οδηγούν στην σύναψη τέτοιων συμφωνιών. Στις 30 Σεπτεμβρίου 2008 η ΕΚ και η Ζάμπια μονογράφησαν την προσφορά πρόσβασης στην αγορά της Ζάμπιας. Ως εκ τούτου, η επισυναπτόμενη πρόταση αποσκοπεί στη συμπερίληψη της Ζάμπιας στο παράρτημα Ι του κανονισμού (ΕΚ) αριθ. 1528/2007 του Συμβουλίου. Λόγω της συμπερίληψης της Ζάμπιας στο παράρτημα Ι του κανονισμού (ΕΚ) αριθ. 1528/2007 του Συμβουλίου, είναι επίσης απαραίτητο να τροποποιηθεί ο κανονισμός (ΕΚ) αριθ. 950/2006 της Επιτροπής, της 28ης Ιουνίου 2006, για τον καθορισμό, για τις περιόδους εμπορίας 2006/07, 2007/08 και 2008/09, των λεπτομερειών εφαρμογής για την εισαγωγή και το ραφινάρισμα προϊόντων του τομέα της ζάχαρης στο πλαίσιο ορισμένων δασμολογικών ποσοστώσεων και προτιμησιακών συμφωνιών. Η τροποποίηση αυτή θα γίνει με κανονισμό της Επιτροπής.

2008/0203 (ACC)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για την τροποποίηση του παραρτήματος Ι του κανονισμού (ΕΚ) αριθ. 1528/2007 του Συμβουλίου, έτσι ώστε να προστεθεί η Δημοκρατία της Ζάμπιας στον κατάλογο των περιοχών ή κρατών που έχουν ολοκληρώσει διαπραγματεύσεις

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133,

την πρόταση της Επιτροπής[1],

Εκτιμώντας τα ακόλουθα:

(1) Στις 28 Νοεμβρίου 2007 η Κοινότητα ολοκλήρωσε τις διαπραγματεύσεις με σκοπό τη σύναψη ενδιάμεση συμφωνίας που θεσπίζει το πλαίσιο για συμφωνία οικονομικής εταιρικής σχέσης (εφεξής καλούμενης «ενδιάμεσης ΣΟΕΣ») με τις Σεϋχέλλες, τη Ζάμπια και τη Ζιμπάμπουε. Οι διαπραγματεύσεις όσον αφορά την ενδιάμεση ΣΟΕΣ με το Μαυρίκιο ολοκληρώθηκαν στις 4 Δεκεμβρίου 2007, ενώ οι αντίστοιχες διαπραγματεύσεις με τις Κομόρες και τη Μαδαγασκάρη ολοκληρώθηκαν στις 11 Δεκεμβρίου 2007.

(2) Παρ’ όλα αυτά, λόγω του ότι η Κοινότητα και η Δημοκρατία της Ζάμπιας δεν είχαν συμφωνήσει, κατά τη χρονική στιγμή ολοκλήρωσης των διαπραγματεύσεων σχετικά με την ενδιάμεση ΣΟΕΣ στις 28 Νοεμβρίου 2007, επί της προσφοράς πρόσβασης στην αγορά της Ζάμπιας, δεν κατέστη δυνατό να συμπεριληφθεί η Δημοκρατία της Ζάμπιας στο παράρτημα Ι του κανονισμού (ΕΚ) αριθ. 1528/2007[2] του Συμβουλίου («ο κανονισμός»).

(3) Η Κοινότητα και η Δημοκρατία της Ζάμπιας ολοκλήρωσαν τις διαπραγματεύσεις επί της προσφοράς πρόσβασης στην αγορά στις 30 Σεπτεμβρίου 2008.

(4) Βάσει του άρθρου 2 του κανονισμού, το παράρτημα Ι πρέπει συνεπώς να τροποποιηθεί, έτσι ώστε να συμπεριληφθεί η Δημοκρατία της Ζάμπιας.

(5) Για να καταστεί δυνατή η προσθήκη της Δημοκρατίας της Ζάμπιας στο πεδίο εφαρμογής του κανονισμού (ΕΚ) αριθ. 1528/2007, είναι απαραίτητο ο κανονισμός (ΕΚ) αριθ. 950/2006 της Επιτροπής, της 28ης Ιουνίου 2006, να τροποποιηθεί με ισχύ από την ημερομηνία της έναρξης ισχύος του παρόντος κανονισμού,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο παράρτημα Ι του κανονισμού (ΕΚ) αριθ. 1528/2007 του Συμβουλίου εισάγεται η φράση «Δημοκρατία της Ζάμπιας» μεταξύ των καταχωρίσεων «Δημοκρατία της Ουγκάντας» και «Δημοκρατία της Ζιμπάμπουε».

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος […]

[1] ΕΕ C […] της […], σ. […].

[2] ΕΕ L 348 της 31.12.2007, σ. 1.